Zverev op krukke, Nadal deur na finaalAlexander Zverev kon nie sy halfeindstryd-kragmeting teen Rafael Nadal voltooi nie. Foto: Christophe Archambault/AFP. Die aksiebelaaide halfeindstryd tussen Rafael Nadal en Alexander Zverev op Roland-Garros het tot ’n skielike einde gekom toe die jong Duitser sy enkel lelik in die tweede stel seergemaak het. Met die wedstryd op ’n mespunt gebalanseer – en met die telling op 7-6 en 6-6 in Nadal se guns – het Zverev die bal gejaag en skeefgetrap. Hy het onmiddellik na sy enkel gegryp en is kort daarna deur mediese personeel in ’n rolstoel van die baan gelei. ’n Rukkie later het hy op krukke weer sy verskyning gemaak om die beamptes in kennis te stel dat hy nie met die wedstryd sal kan voortgaan nie. Nadal het sy teenstander omhels, terwyl die toeskouers hom ook staande toegejuig het. “Dit is baie hartseer. Hy speel tans ongelooflike tennis en hy is ’n baie goeie kollega op die wêreldtoer,” het die Spaanse ster van Zverev gesê. “Ek weet hoe graag hy ’n Grand Slam-titel wil wen en vanaand was hy baie ongelukkig. Maar ek is seker dat hy binnekort meer as net een titel sal inoes. Ek wens hom alles van die beste toe.” Zverev het uitstekend in die aanloop tot sy ontydige besering gespeel en hy het vir Nadal met sy kragtige afslane en houe laat bontstaan. Die eerste stel het amper twee uur geduur. “Dit was ’n supertaai wedstryd – langer as drie uur en ons was nie eens klaar met die tweede stel nie. Dit is een van wêreldtennis se grootste uitdagings om teen Alexander Zverev te speel wanneer hy in só ’n bui is.” Tog is Nadal – wat vandag sy 36ste verjaardag vier – deur na nóg ’n eindstryd op Roland-Garros en ’n 14de Franse Ope-titel is binne sy bereik. “Dit is ’n droom om in die eindstryd te speel, maar terselfdertyd het die wedstryd nie nou tot ’n goeie einde gekom nie. Om vir Alexander so te sien huil; ek wens hom sterkte toe.” Nadal sal Sondag teen óf Casper Ruud óf Marin Cilic in die eindstryd speel. ????#RolandGarros pic.twitter.com/92f8AhegIQ — Roland-Garros (@rolandgarros) June 3, 2022 Feel better soon, @AlexZverev#RolandGarros pic.twitter.com/llsywA21jY — Roland-Garros (@rolandgarros) June 3, 2022